杨慎
养龙坑飞越峰天马歌
高皇御天开大明，龙马出自养龙坑。
房星夜下鹿卢寨，天驷晓来骠骑营。
殿前重瞳回顾盼，奚官仗外争相迎。
鸡鸣牛首试控纵，凤师麟仪无逸惊。
归风绝尘羡迅疾，逮日先影羞翾轻。
四蹄翩然不蹍地，六飞如在空中行。
是时雄酋有奢香，左骖牡骊右牝黄。
贡上金陵一万匹，内厩惟称此马良。
宸游清燕幸鸾坡，学士承旨赞且歌。
饮以兰池之瑶水，秣以芝田之玉禾。
飞越峰名自天锡，骏骨虽朽名不磨。
至今百七十岁时，山头犹有养龙池。
方经地志或遗漏，箐苗洞獠那能知。
吾闻天下有道，飞黄伏皂。
又闻王良策马，车骑满野。
前时吉囊寇大同，烽火直达甘泉宫。
近水莫瀛乱交趾，羽书牙璋遍南中。
安得将星再降傅友德，房宿重孕飞越峰。
一月三捷献俘馘，千旄万旟歌熙雍。
呜呼！将相宁有种，龙驵岂无媒。
经途访迹一兴慨，郭隗孙阳安在哉？长歌终曲长风来。